ผู้ว่าราชการกรุงเทพมหานคร  ชี้แจงกทม. ไม่มีอำนาจอนุญาตรถจักรยานยนต์ข้ามสะพานข้ามแยก-อุโมงค์ทางลอด  เน้นขีดสีตีเส้นทางม้าลายหน้าโรงเรียนเป็นหลัก  เพื่อความปลอดภัยของนักเรียนและประชาชน
พล.ต.อ.อัศวิน ขวัญเมือง  ผู้ว่าราชการกรุงเทพมหานคร  เปิดเผยถึงกรณีที่กลุ่มผู้ใช้รถจักรยานยนต์ได้เรียกร้องให้รถจักรยานยนต์สามารถใช้สะพาน และอุโมงค์ข้ามแยกได้ ว่า การอนุญาตให้สามารถใช้สะพาน หรืออุโมงค์ข้ามแยกนั้นกรุงเทพมหานครไม่ได้มีอำนาจในการอนุญาตในเรื่องดังกล่าว  แต่เป็นอำนาจหน้าที่ของตำรวจจราจร โดยกรุงเทพมหานครมีหน้าที่เพียงการทำป้ายจราจร และติดตั้งสัญญาณไฟจราจรเพื่อแจ้งให้ผู้ขับขี่ทราบและปฏิบัติตามกฎหมายตาม พ.ร.บ.จราจรทางบก พ.ศ. 2522 ทั้งนี้กรุงเทพมหานครจะนำข้อเรียกร้องดังกล่าวหารือร่วมกับเจ้าพนักงานจราจร เพื่อขอให้มีการพิจารณาร่วมกัน        ผู้ว่าราชการกรุงเทพมหานคร กล่าวเพิ่มเติมว่า สำหรับสะพานข้ามแยกอโศกที่เพิ่งปรับปรุงแล้วเสร็จแต่กลับไม่ได้เพิ่มช่องทางสำหรับรถจักรยานยนต์นั้นโครงสร้างเดิมของสะพานตามหลักวิศวกรรมไม่สามารถเพิ่มช่องทางเดินรถได้ทำได้เพียงเสริมโครงสร้างให้มีความมั่นคงแข็งแรงมากขึ้นเท่านั้น        ขณะเดียวกัน กรุงเทพมหานครจะการเน้นขีดสีตีเส้นที่บริเวณหน้าโรงเรียนเป็นหลัก  เพื่อความปลอดภัยของนักเรียนพร้อมขอความร่วมมือประชาชนหากพบทางม้าลายลบเลือนสามารถแจ้งมายังกรุงเทพมหานครเพื่อดำเนินการได้ทันที